SKRIFTLIG FORESPØRGSEL P-0408/02

af Brice Hortefeux (PPE-DE) til Kommissionen

(11. februar 2002)

Om: Direktiv om distribution af motorkøretøjer

Det nuværende distributionssystem for motorkøretøjer gennem de enkelte bilmærkers salgsnet anvendes i de fleste lande i Europa og i Verden, undtagen i Storbritannien, som ganske vist ikke har nogen egen national bilindustri længere.

Grunden til, at dette system stadig anvendes, er naturligvis, at det gavner forbrugerne, fordi priskonkurrencen skærpes og innovationer spredes, og frem for alt fordi man kan være sikker på, at ens bil vedligeholdes og repareres af en sagkyndig person hvor som helst inden for Fællesskabet.

Er Kommissionen ikke bange for, at den kommer til at iturive det fintmaskede net overalt i Fællesskabet og dermed en del af erhvervsaktiviteten i de mindske befolkede områder og skader forbindelsen mellem bilsalget og garantiservicen, som udgør en sikkerhed for køberne?

Er Kommissionen ikke bange for, at forbrugerne i landdistrikterne rammes endnu hårdere en forbrugerne i de tæt befolkede områder?

Er Kommissionen mere generelt set ikke bange for, at en omfattende reform kommer til at fremskynde lavkonjunkturen i landdistrikterne, som allerede er dårligere stillet, efter at næsten halvdelen af alle tankstationer er forsvundet?

Svar afgivet på Kommissionens vegne af Mario Monti

(7. marts 2002)

Udkastet til forordning om bilsalg, som Kommissionen vedtog den 5. februar 2001, betegner afslutningen på en indgående undersøgelses- og høringsproces, der blev indledt for over to år siden. Den evalueringsrapport om de nugældende regler, som Kommissionen vedtog i november 2000, viste, at gruppefritagelsen efter Kommissionens forordning (EF) nr. 1475/95 af 28. juni 1995 om anvendelse af traktatens artikel 85, stk. 3, på kategorier af salgs- og serviceaftaler vedrørende motorkøretøjer(1) ikke har opfyldt flere af sine målsætninger, blandt andet med hensyn til etableringen af det indre marked som det klart fremgår af de vedvarende betydelige prisforskelle mellem medlemsstaterne og med hensyn til forbrugernes fordele ved de nuværende regler.

Kommissionen er klar over, at det er nødvendigt at opretholde et salgs- og servicenet for motorkøretøjer med en bred geografisk dækning. Med de nye regler, der ophæver sammenkoblingen af salg og eftersalgsservice, fastsætter foranstaltninger med hensyn til de uafhængige reparatører og letter forhandlingen af flere mærker, vil det blive lettere end efter den gældende forordning at opretholde et effektivt net.

Hvad salget angår, får forhandlerne af flere mærker den fordel, at de kan give forbrugerne mulighed for at sammenligne de forskellige producenters modeller. Desuden tager den nye forordning sigte på at undgå unødige omkostninger og give forhandlerne større frihed til selv at tilrettelægge deres virksomhed. Et sådant systems positive virkninger kan ses i Skandinavien, der er det største område inden for EU, hvor forhandlerne hidtil har kunnet sælge flere forskellige mærker. På grund af den ringe befolkningstæthed er forhandlerne nødt til at sælge flere mærker, for at deres virksomhed kan være rentabel. I disse lande med store, tyndtbefolkede områder har stordriftsfordelene gjort det muligt at opretholde og udvide driften, når det gælder forhandlere, som sikrer et reelt udbud i landdistrikterne.

Med hensyn til behovet for at opretholde en tilstrækkelig eftersalgsservice skal det bemærkes, at forhandlere, der vil specialisere sig i salg af motorkøretøjer, efter de nye regler kan vælge mellem selv at yde eftersalgsservice eller benytte en eller flere autoriserede reparatører, der opfylder producentens tekniske standarder, som underleverandører. Forhandlere, der benytter underleverandører til eftersalgsservice, skal give forbrugerne nærmere oplysninger om den (eller de) autoriserede reparatør(er), før de indgår en salgskontrakt. Det betyder, at den enkelte forhandlers kunder, uanset hvor de bor, vil kunne finde i hvert fald én autoriseret reparatør.

Den nye forordning medfører også, at eksisterende forhandlere, hvis kontrakter er blevet opsagt i forbindelse med en række producenters betydelige nedskæringer i antallet af forhandlere, fortsat kan fungere som autoriserede reparatører af det pågældende bilmærke. Det generelle faglige niveau på markedet vil derfor blive opretholdt, ligesom der bevares et tæt net af autoriserede reparatører, suppleret med uafhængige reparatører med større fagkundskab, hvilket bidrager til at sikre en service af høj kvalitet og fremme køresikkerheden gennem et system med bred geografisk dækning.

(1) EFT L 145 af 29.6.1995.